Турызм плануецца развіваць у асіповіцкім рабочым пасёлку Татарка, якому паўтара стагоддзя. Уключаны ён у дзяржаўную праграму “Камфортнае жыллё і спрыяльнае асяроддзе”. Мінулагодняй восенню сюды падведзены прыродны газ. Начальнік аддзела архітэктуры і будаўніцтва райвыканкама Іван Малаковіч, з якім сустрэліся ў Асіповічах, перакананы, што Татарка стане папулярным цэнтрам турызму. Праз пасёлак праходзіць чыгунка, побач — аўтамагістраль. Падворкі акружае сасновы бор, за якім пачынаюцца выпрацаваныя за паўстагоддзя тарфянікі, якія паўторна забалочваюцца. На гэтых масівах вырашана праводзіць спаборніцтвы на квадрацыклах, якія носяць назву трофі-рэйд. Напрыканцы лета першы міжнародны турнір збярэ беларускіх і замежных аматараў мотаспорта.